Foto: Hina

JE LI Mostov Nikola Grmoja bezočni lažov ili je HDZ-ova ministrica kulture Nina Obuljen potpuno luda? Jedna od ove dvije opcije je točna, ali ne znamo koja.



Jutros je Grmoja iznio optužbe koje bi u normalnoj situaciji bile prvorazredni politički skandal. No, politička situacija u Hrvatskoj je sve samo ne normalna, pa ovakvi skandali prolaze ispod radara.



On je, za one kojima je pobjeglo, jutros u saboru rekao kako je HDZ-ova ministrica kulture Nina Obuljen kad je bio na sastanku kod nje u bijesu bacala mobitel. Ona kaže da Grmoja laže.

"Ja sam bio u Ministarstvu kulture, gdje je bilo vrlo burno, ministrica je bacala mobitel, državna tajnica je psovala, a ja sam ostao miran. Zato što mi tražimo da svi arhivi budu dostupni i da se otvore, ministrica smatra da trebamo napraviti razliku između žrtve i progonitelja, mi ne smatramo, jer nema dokaza da i žrtve nisu kasnije bile progonitelji. Na taj način se arhivi nikad neće otvoriti. Ovdje se radi o pokušaju zatvaranja arhiva", rekao je Grmoja u saboru na raspravi o arhivima za što apsolutno nikoga u ovom trenutku nije briga.



No, ako u, vidi paradoksa, Ministarstvu kulture imamo nekulturne službenike koji psuju i bacaju mobitel od bijesa, to je već znatno veći problem.



Obuljen je, pak, rekla kako nije Grmoju gađala mobitelom.



"Mi smo dosta burno raspravljali o nekim pitanjima vezanim za smještaj i prostore arhivskog gradiva, ali naravno da ga nisam gađala", rekla je Obuljen. Zanimljivo, priznala je da je rasprava bila burna.



Nikola Grmoja međutim ustrajava na svojim tvrdnjama.



"Ministrica me gađala", poručio je Grmoja sa saborske govornice. Tvrdi kako za svoje tvrdnje ima i svjedoke, a Obuljen je pozvao da zajedno odu na poligrafsko testiranje.

Tekst se nastavlja ispod oglasa

Nijedna opcija nije dobra



Dakle, imamo klasičan slučaj dvije suprotstavljene priče, a sama logika stvari nalaže da ne mogu oboje biti u pravu. Građani su svakako na gubitku. Ili su izabrali patološkog lažova koji kleveta HDZ-ovu ministricu ili je Plenković na čelo ministarstva stavio osobu koja se ne može kontrolirati pa za vrijeme poslovnog sastanka u bijesu baca mobitel.